मेरा ब्याह होई गेया। मेरे बापू ने मिगी शैह्र ब्याई दित्ता हा। समें दा चक्कर चलदा रेया। देस बी अजाद होई गेआ। अंगरेज बी साड़े देसै’ चा गे उठी। हुन साढ़ा अपना राज ऐ। उनें आखेया हा जिसलै मेरा देस अजाद होई जाग, जिसलै सारे लोकें गी अपने अपने हिस्से दी खुशी बंडोई जाग उसलै में बी अपने हिस्से दी खुशी लेइयै तेरे कोल औंग-पर ओ निं आया। हुन ते में सुहागन आं टब्बरै आली आं, घरिस्तन आं, पर फी बी खबरै की मेरियां अक्खियां उसी गै दिक्खने आस्तै तरसदियां न। ओ खबरै अजादी दी लड़ाई लड़दे-लड़दे देसै दी बेदी उप्पर कुर्बान होई गेदे न, ते हुन सारी उमर, जिन्नां चिर में जीना ऐ, मेरियां अक्खियां उसी इक पल दिक्खने लेई तरसदियां रौंगन-उस खीरले मानुं गी।